P6_TA(2005)0117

Bulgarian EU:n jäsenyyshakemus

Euroopan parlamentin päätöslauselma Bulgarian tasavallan hakemuksesta liittyä Euroopan unionin jäseneksi (2005/2029(INI))

Euroopan parlamentti, joka

- ottaa huomioon Bulgarian tasavallan 14. joulukuuta 1995 esittämän hakemuksen liittyä Euroopan unionin jäseneksi,

- ottaa huomioon komission vuonna 1997 antaman lausunnon Bulgarian hakemuksesta liittyä Euroopan unionin jäseneksi,

- ottaa huomioon vuodet 1998—2004 kattavat komission määräaikaiskertomukset Bulgarian edistymisestä liittymisvalmisteluissa sekä komission strategia-asiakirjan laajentumisprosessin edistymisestä (KOM(2004)0657 — C6-0150/2004),

- ottaa huomioon Brysselissä 16. ja 17. joulukuuta 2004 kokoontuneen Eurooppa-neuvoston puheenjohtajavaltion päätelmät,

- ottaa huomioon kaikki liittymisneuvottelujen alkamisesta tähän päivään asti antamansa päätöslauselmat ja mietinnöt,

- ottaa huomioon komission 22. helmikuuta 2005 antaman lausunnon Bulgarian tasavallan ja Romanian Euroopan unionin jäsenyyshakemuksista (KOM(2005)0055),

- ottaa huomioon luonnoksen sopimukseksi Bulgarian tasavallan ja Romanian liittymisestä Euroopan unionin jäseniksi,

- ottaa huomioon Euroopan parlamentin puhemiehen ja komission puheenjohtajan välisen kirjeenvaihdon, jonka mukaan Euroopan parlamentti otetaan täysimääräisesti mukaan aina, kun harkitaan jonkin liittymissopimukseen sisällytetyn suojalausekkeen mahdollista käyttöä,

- ottaa huomioon työjärjestyksen 45 artiklan,

- ottaa huomioon ulkoasiainvaliokunnan mietinnön sekä maatalouden ja maaseudun kehittämisen valiokunnan lausunnon (A6-0078/2005),

A. ottaa huomioon, että Bulgaria esitti 14. joulukuuta 1995 hakemuksen liittymisestä Euroopan unioniin, se tunnustettiin virallisesti ehdokasvaltioksi 16. heinäkuuta 1997, neuvottelut käynnistettiin 15. helmikuuta 2000 ja jäsenyysneuvottelut päätettiin tuloksellisesti 14. joulukuuta 2004,

B. ottaa huomioon, että yhteisenä tavoitteena on, että Bulgaria saattaisi tyydyttävästi päätökseen valmistelunsa, jotta liittymissopimus voitaisiin allekirjoittaa 25. huhtikuuta 2005 ja liittyminen voisi tapahtua 1. tammikuuta 2007,

C. ottaa huomioon, että Bulgaria täyttää edelleen poliittiset kriteerit ja sen odotetaan pystyvän täyttämään kaikki jäsenyysvaatimukset suunnitellussa aikataulussa,

D. ottaa huomioon, että Euroopan parlamentti on johdonmukaisesti ollut sillä kannalla, että Bulgarian jäsenyyden pitäisi riippua vain sen omista ansioista eikä sitä pitäisi liittää minkään muun valtion ehdokkuuteen;

1. pitää myönteisenä Eurooppa-neuvoston 17. joulukuuta 2004 tekemää päätöstä saattaa Bulgarian jäsenyysneuvottelut onnistuneesti päätökseen monia vuosia kestäneiden neuvottelujen ja liittymisvalmistelujen jälkeen, koska siten varmistettiin, että Bulgaria voi liittyä Euroopan unioniin 1. tammikuuta 2007;

2. yhtyy neuvoston johtopäätökseen, jonka mukaan Bulgaria pystyy täyttämään kaikki jäsenyysvelvoitteet, ja kannustaa sen vuoksi Bulgariaa jatkamaan menestyksekästä ja asianmukaista edistymistä kaikkien vaadittujen uudistusten täytäntöönpanossa komission viimeisessä määräaikaiskertomuksessaan todettujen ja parlamentin äskettäisessä päätöslauselmassa mainittujen puutteiden korjaamiseksi, millä vältetään suojalausekkeiden mahdollinen täytäntöönpano;

3. toteaa, että tähänastinen erinomainen edistyminen on ollut mahdollista, koska Bulgarian hallituksilla on ollut vakaa poliittinen tahto ja Bulgarian kansalla luottamusta ja sitkeyttä toteuttaa tarvittavat uudistukset ja hyväksyä ne;

4. pitää myönteisenä useita Bulgarian viime vuosina toteuttamia lainsäädännön ja perustuslain muutoksia ja korostaa, että uudistukset on pantava täytäntöön myös käytännössä, jotta niiden hyödyt tuntuvat laajemmin;

5. tunnustaa Bulgarian osuuden laajemman Kaakkois-Euroopan alueen vakauden ylläpitämisessä ja jatkuvan roolin, joka sillä voi olla alueellisen turvallisuuden ja vaurauden edistämisessä;

Poliittiset kriteerit

6. panee merkille Bulgarian demokraattisten instituutioiden vakauden, puolueiden äskettäisen sitoutumisen toimiviin poliittisiin koalitioihin, 18. helmikuuta 2005 yksimielisesti hyväksytyt perustuslain muutokset sekä joulukuussa 2004 hyväksytyn uuden puoluelain;

7. edellyttää, että komissio raportoi parlamentille säännöllisesti Bulgarian edistymisestä velvoitteidensa noudattamisessa ja odottaa, että parlamentin kanta otetaan huomioon suojalausekkeen täytäntöönpanon harkitsemisen tapauksessa;

8. tunnustaa, että oikeuslaitoksen uudistaminen on ratkaiseva tekijä sekä Bulgarian liittymisvalmiuden kannalta että sen vuoksi, että se edistää todellista luottamusta kansallisiin instituutioihin ja prosesseihin, koska se vaikuttaa merkittävästi myös muihin aloihin sekä Bulgarian suhteisiin muihin maihin; pitää sen vuoksi myönteisinä Bulgarian toteuttamia merkittäviä toimia, joita ovat äskettäin hyväksytyt lainsäädännölliset, hallinnolliset ja järjestelytoimet, erityisesti rikosten sovittelua koskeva laki, rikosoikeudellisten menettelyjen uudistamista koskeva kansallinen suunnitelma sekä yhteinen julkilausuma yhteistyöstä rikosoikeuden uudistamisen alalla;

9. kehottaa kiinnittämään jatkossakin huomiota oikeudenkäyntiä edeltävään vaiheeseen oikeusprosessissa sekä yleisen syyttäjän rooliin rikostutkinnan ja yleisen syyttäjän avoimen, vastuullisen ja tehokkaan toiminnan varmistamiseksi, ja kehottaa luomaan luotettavan mekanismin korruptoituneiden tai epäpätevien tuomareiden, syyttäjien ja rikostutkijoiden erottamiseksi; pitää tässä yhteydessä valitettavana, että rikostuomioistuinten oikeushoidon suunniteltua uudistusta, joka sisältää täysin uuden rikosprosessilain käyttöönoton, ei voida hyväksyä parlamentissa nykyisellä vaalikaudella, koska sille ei ole pystytty varmistamaan riittävää enemmistöä; vaatii tämän vuoksi Bulgarian parlamenttia jatkamaan lupaavia toimiaan tällä alalla;

10. vaatii, että poliisitoimen uudistamisessa on toteutettava jatkuvia tuntuvia parannuksia, jotta poliisi pystyy tehokkaasti torjumaan järjestäytynyttä rikollisuutta, ihmiskauppaa ja korruptiota, mutta antaa samalla tunnustusta sisäministeriön jo saavuttamalle edistykselle suurrikollisuuden torjunnassa, kuten Europol on maininnut, ja pitää erityisen myönteisenä rikollisesti hankittujen varojen menettämisestä annetun lain hyväksymistä helmikuussa 2005; kehottaa Bulgarian viranomaisia toteuttamaan nykyistäkin tiukempia toimia rahanpesun ja siihen liittyvän rahoituslaitosten hyväksikäytön torjunnassa;

11. onnittelee Bulgariaa sen 2. helmikuuta 2005 isännöimästä romanien osallisuuden vuosikymmenen avaustapahtumasta ja tunnustaa, että Bulgaria on sitoutunut romanien integroimiseen hyväksymällä kattavan syrjinnän kieltävän lainsäädännön; panee tyytyväisenä merkille Bulgarian kansallisen ohjelman, jolla pyritään parantamaan niiden kaupunkialueiden asuinoloja, joissa romanit ja muut etniset vähemmistöt muodostavat asukkaiden ylivoimaisen enemmistön, mutta kehottaa panemaan käytännölliset ja konkreettiset toimet tehokkaammin täytäntöön, jotta voidaan torjua erityisesti epäedulliseen asemaan joutumista koulutuksen suhteen ja romanien korkeata työttömyysastetta; panee merkille tarpeen tukea infrastruktuuria elinolojen kehittämiseksi ja parantamiseksi osana uudistusstrategiaa, jolle myönnetään asianmukaiset resurssit, sekä vaatii huomion kiinnittämistä terveydenhoidon ja perhesuunnittelun syrjimättömään tarjontaan; korostaa, että romanien onnistunut integroiminen riippuu sen varmistamisesta, että romaneille annetaan mahdollisuus osallistua aktiivisesti näiden tavoitteiden saavuttamiseen tähtäävien strategioiden ja ohjelmien suunnitteluun ja toteuttamiseen;

12. pitää myönteisenä kesäkuussa 2004 hyväksyttyä vähemmistöyhteisöjen koululaisten opetusta koskevaa strategiaa, mutta toteaa, että korkeatasoisen opetuksen saamisen kieltävä erottelu koulutuksessa on edelleen monen romanilapsen todellisuutta; kehottaa Bulgarian viranomaisia varmistamaan, että poliittiset sitoumukset epätasa-arvoisen opetuksen ja erottelun poistamiseksi pannaan täytäntöön ja että tätä tuetaan taloudellisesti kansallisten vähemmistöjen kieli- ja kulttuuri-identiteetin tukemiseksi;

13. kehottaa komissiota parantamaan merkittävästi romaneja koskevia ohjelmiaan ja toteaa, että joulukuussa 2004 julkaistun romanivähemmistöille myönnettyä Phare-tukea koskevan EMS-kertomuksen mukaan ohjelmien hallinnointia on haitannut henkilöstön vähyys ja vaihtuvuus sekä hallinnollisen valmiuden ja vastaanottokyvyn heikkous, työttömyysongelmat on jätetty suurimmaksi osaksi käsittelemättä ja terveyshankkeisiin ja terveystiedon tarjoamiseen ei ole osoitettu riittävästi resursseja;

14. pitää myönteisenä katulapsien oikeuksien turvaamisen kansallisen strategian ja toimintasuunnitelman hyväksymistä ja vaatii nyt niiden täydellistä täytäntöönpanoa ja sen tueksi riittäviä rahoitus- ja henkilöresursseja, jotta lasten hyvinvoinnissa ja tämän yhteiskunnan haavoittuvimman osan elinoloissa saadaan aikaan näkyviä käytännön parannuksia;

15. toteaa laitoksissa olevien lasten osalta, että laitoksiin sijoitettujen lasten määrän vähentämistä koskevaa Bulgarian suunnitelmaa on parannettava merkittävästi; kehottaa sen vuoksi Bulgariaa tehostamaan toimiaan tällä alalla ja toistaa vaatimuksensa yhdestä ainoasta valtion virastosta, jolle osoitetaan riittävät määrärahat ja resurssit lasten hyvinvointia koskevien uudistusten tehokkaan täytäntöönpanon varmistamiseksi; kehottaa komissiota kohdistamaan enemmän tukea tälle alalle;

16. kehottaa Bulgariaa kiinnittämään erityistä huomiota niiden henkilöiden tilanteeseen, jotka viranomaiset ovat sijoittaneet henkisesti häiriintyneiden aikuisten hoitokoteihin; korostaa tässä yhteydessä kiireellistä tarvetta tarjota asianmukaista hoitoa hoitokotien asukeille erityisesti materiaalisten ja henkilöresurssien osalta;

Taloudelliset kriteerit

17. antaa tunnustusta Bulgarian talouden suorituskyvylle (BKT:n kasvuaste on EU:n ehdokasvaltioiden ja jäsenvaltioiden korkeimpia), mikä johtuu merkittävistä rakenneuudistuksista; katsoo, että talouden suorituskykyä on edelleen vahvistettava, jotta Bulgaria kykenee pitkällä aikavälillä selviytymään unionin kilpailupaineesta ja sen markkinavoimien paineesta;

18. pitää myönteisenä komission toteamusta, että Bulgarian rahoitusrakenne on vakaalla pohjalla ja että valtiontalous on tasapainossa, mikä voisi olla esimerkkinä joillekin jäsenvaltioille, ja kehottaa Bulgariaa parantamaan sisäisten tarkastusten ja rahoitusvalvonnan järjestelmiä;

19. vaatii edelleen, että todellista taloudellista kehitystä arvioidaan viime kädessä Bulgarian kansalaisille elintason parantumisen muodossa koituvien konkreettisten etujen perusteella; onnittelee tässä yhteydessä Bulgariaa työttömyyden alentamisesta, ilmaisee tyytyväisyytensä siihen, että työttömyyslukujen ennustetaan edelleen laskevan vuonna 2005, ja kehottaa Bulgariaa lisäämään työmarkkinoidensa joustavuutta työllisyyden kasvun vauhdittamiseksi;

20. pitää myönteisenä vuoden 2002 puolivälistä asti jatkuneen teollisuustuotannon vahvan kasvun vaikutusta Bulgarian talouteen;

21. pitää myönteisinä viimeaikaisia investointeja ja liiketoimintaa koskevia uusia lakeja, joilla on yksinkertaistettu markkinoille pääsyn ja markkinoilta poistumisen menettelyjä, mutta varoittaa samalla liiallisesta ja liian monimutkaisista säännöksistä, jotka ovat kasvun esteitä;

22. pitää myönteisenä yksityisen sektorin laajentumista ja huomattavaa edistystä pankki-, televiestintä- ja ilmaliikennealojen kaltaisten keskeisten alojen vapauttamisessa, minkä ansiosta yksityisen sektorin työntekijöiden osuus oli 46 prosenttia vuonna 1999 ja nousi 64 prosenttiin vuonna 2004; ilmaisee toisaalta tässä yhteydessä pettymyksensä siihen, että Bulgartabac-yhtiön tytäryhtiöitä ei ole yksityistetty; pitää myönteisenä hallituksen suunnitelmaa, jonka mukaan Bulgartabac-yhtiön tytäryhtiöiden huutokauppa järjestetään uudelleen ennen hallituksen toimikauden päättymistä; kehottaa Bulgarian hallitusta pitämään yllä yksityistämisen liikevoimaa ja ryhtymään toimiin sen varmistamiseksi, että menettelyt ovat avoimia ja puolueettomia;

Yhteisön säännöstö

23. rohkaisee Bulgariaa jatkamaan hallinnollisten valmiuksiensa parantamista julkisten hankintojen, kilpailun sekä oikeus- ja sisäasioiden aloilla varmistaakseen yhteisön säännöstön tehokkaan täytäntöönpanon ja voidakseen tarjota kansalaisille ja talouden toimijoille tasapuolisia ja avoimia julkisia palveluja;

24. korostaa, että Euroopan maiden kansalaiset pitävät edelleenkin äärimmäisen tärkeänä sitä, että Bulgaria pystyy varmistamaan EU:n tulevien ulkorajojen valvonnan ja ihmiskaupan ja salakuljetuksen estämisen;

25. vaatii, että Bulgarian on hyväksyttävä täytäntöönpanoa vailla oleva lainsäädäntö erityisesti sisämarkkinoiden, yhtiöoikeuden, ympäristön ja kuluttajansuojan aloilla; on huolestunut Bulgariassa tapahtuvasta laajamittaisesta laittomasta metsänhakkuusta; pahoittelee, että lähes puolet kaikesta Bulgariasta tulevasta puusta on peräisin laittomista hakkuista ja että hakkuukiintiö ylitetään vuosittain 1,5 miljoonalla kuutiometrillä; korostaa tästä syystä, että Bulgariassa tapahtuvat laittomat metsänhakkuut on saatava loppumaan;

26. pitää myönteisenä Bulgarian edistymistä maatalouspolitiikkansa mukauttamisessa voimassa olevaan yhteisön lainsäädäntöön; korostaa kuitenkin yhteisön säännöstön täytäntöönpanon valmistelujen loppuunsaattamisen merkitystä, mikä edellyttää vaadittavien valvonta- ja maksuviranomaisten perustamisen ohella myös asianmukaisesti koulutetun henkilöstön rekrytoimista näiden viranomaisten palvelukseen;

27. on huolestunut siitä, että eläinten hyvinvointia koskevat säännökset, erityisesti eläinten kuljetuksia tai teurastamoja koskevat säännökset, eivät vielä täytä EU:n normeja;

28. korostaa rajavalvontapisteiden henkilöstön riittävyyden ja välineistön asianmukaisuuden merkitystä eläinlääkinnällisten tarkastusten ja kasvinterveystarkastusten kannalta;

29. korostaa, että elintarvikehygieniaa koskevan yhteisön uuden lainsäädännön tarkoituksena on yksinomaan kuluttajien suojeleminen ja elintarvikkeiden laadun varmistaminen, eikä sen pitäisi johtaa elintarviketeollisuuden tietoiseen rakenteelliseen keskittämiseen; kannustaa Bulgarian hallitusta käyttämään Sapardohjelman tukea tuotannon monipuolistamiseksi ja korkealaatuisen hajautetun elintarviketuotannon tukemiseksi;

30. panee merkille, että kauan suunniteltu radio- ja televisiotoiminnan kehittämisstrategia hyväksyttiin maaliskuussa 2005, ja kehottaa jatkamaan toimia sen varmistamiseksi, että tiedotusvälineet ovat poliittisesti täysin riippumattomia, ja ryhtymään toimiin toimittajia vastaan nostettujen kunnianloukkaussyytteiden määrän kasvun rajoittamiseksi;

31. on huolestunut ongelmista teollis- ja tekijänoikeuksien täytäntöönpanon valvonnassa, mikä koskee erityisesti piratismia ja tekijänoikeuksien loukkaamista, koska ne vaikuttavat edelleen sekä kansallisen että ulkomaisen tekijänoikeuden alan taloudelliseen kiinnostukseen ja investointeihin; rohkaisee Bulgarian hallitusta kehittämään ja panemaan täytäntöön tehokkaan sääntelyjärjestelmän näiden laittomien käytäntöjen estämiseksi;

32. pitää myönteisinä viimeaikaisia säädöksiä, joilla lakkautetaan syrjivät maksujärjestelmät matkailun alalta; kannustaa Bulgarian viranomaisia poistamaan jäljellä olevat EU:n kansalaisiin ja taloudellisiin toimijoihin kohdistuvat syrjinnän muodot ja rajoitukset erityisesti sijoittautumisvapauden osalta;

33. onnittelee Bulgariaa toimista, joihin se on ryhtynyt Kozloduyn ydinvoimalan ydinturvallisuuden korkean tason varmistamiseksi; panee merkille, että neuvoston atomikysymysryhmä (Atomic Questions Group) on antanut erityisen myönteisen lausunnon ydinturvallisuuden korkeasta tasosta, ja panee merkille, että Bulgaria toimittaa merkittävästi energiaa myös laajemmalle alueelle; ottaa huomioon, että Bulgaria suostui EU:n kanssa käymissään jäsenyysneuvotteluissa huomattaviin kompromisseihin, jotka vaikuttavat tulevaisuudessa merkittävästi energiatilanteeseen sekä Bulgariassa että lähialueilla; ilmaisee huolensa siitä, että alueen tuotantokapasiteetin on nyttemmin ennustettu alenevan merkittävästi vuosina 2010—2012; korostaa sen vuoksi uuden kapasiteetin rakentamisen merkitystä, jotta Bulgarian suotuisa energiatilanne voidaan säilyttää kestävällä perustalla, sähkön toimitusvarmuus alueella voidaan turvata ja Kioton pöytäkirjan tavoitteet saavuttaa; vaatii, että komission on seurattava kehitystä huolella ja tarjottava tässä yhteydessä kaikkea mahdollista apua; vaatii, että Kozloduyn voimalan sulkemista koskevan sopimuksen allekirjoittajana neuvoston on tiedostettava sähkökatkosten riskit monissa alueen maissa ja oltava tämän vuoksi valmis harkitsemaan sopimukseen sisältyviä sulkemispäivämääriä joustavammin siihen asti, kunnes Bulgariassa voidaan ottaa käyttöön uutta energiantuotantokapasiteettia vaarantamatta kuitenkaan millään tavoin turvallisuusvaatimuksia, joiden on oltava ehdottomalla etusijalla;

34. korostaa, että vaikka pk-yritykset ovat Bulgariassa tärkein väline, jolla toteutetaan kestävää kehitystä edistävää, innovaatioita ja työpaikkoja luovaa teollisuuspolitiikkaa, valtion ja muiden toimijoiden välistä koordinointia ei ole järjestetty, yrityspolitiikka on vielä muotoilematta ja hallinnollinen valmius on rajallista;

35. pitää myönteisenä edistymistä viestinnän alalla, mutta katsoo, että kahdessa asiassa vaaditaan kiireellisiä toimia: ensinnäkin sääntelyviranomainen on velvoitettava ratkaisemaan kaupalliset riidat, minkä lisäksi sen riippumattomuutta on tehostettava, ja toiseksi yleispalvelut on saatettava entistä paremmin yhteisön oikeuden mukaisiksi ja ne on pantava tehokkaasti täytäntöön;

36. kehottaa komissiota parantamaan huomattavasti yhteisön rahoituksen hallinnointia, kohdentamista ja avoimuutta ja toteaa, että yhteisön ohjelmien (Phare, Sapard, Ispa ja ydinvoimaloiden sulkeminen) määrärahat olivat 495,7 miljoonaa euroa vuonna 2004, ovat 399,5 miljoonaa euroa vuonna 2005 ja 432,1 miljoonaa euroa vuonna 2006; ottaa huomioon, että liittymisen jälkeisen rahoituspaketin odotetaan olevan noin 4,6 miljardia euroa vuosina 2007—2009;

37. kehottaa Bulgarian viranomaisia osoittamaan avoimuutta EU:n tarjoaman taloudellisen tuen suhteen;

38. vaatii kaikkia alueita koskevan yhteisen kalastuspolitiikan täytäntöönpanon osalta, että kalastusalan viranomaisia ja kalastajia olisi autettava valmistautumaan liittymiseen tarpeellisten henkilöresurssien ja taloudellisten resurssien osoittamisella ja erityisesti Sapard-ohjelmaan sisältyvien toimien täytäntöönpanon avulla;

39. on edelleen vakavasti huolestunut siitä, että Libyan viranomaiset ovat kieltäytyneet vapauttamasta bulgarialaisia lääkintätyöntekijöitä, jotka ovat olleet pidätettyinä vuodesta 1999 asti epäiltyinä rikoksesta ja tällä hetkellä kuolemantuomion alaisina; kehottaa neuvostoa ja komissiota puuttumaan tähän asiaan;

40. muistuttaa, että Bulgarian liittyminen Euroopan unioniin ei ole itsetarkoitus, ja pitää sen sijaan taloudellista, poliittista ja yhteiskunnallista uudistusprosessia sinänsä arvokkaana, koska viime kädessä sen tarkoituksena on lisätä kaikkien Bulgarian kansalaisten vaurautta ja parantaa elämänlaatua;

41. kehottaa komissiota varaamaan asianmukaiset määrärahat tiedotuskampanjoihin, joilla pyritään parantamaan Bulgarian (ja Romanian) liittymisen vaikutusten ymmärrystä kansalaisten keskuudessa;

42. antaa puoltavan lausuntonsa liittymissopimuksen allekirjoittamiselle huhtikuussa 2005 ja odottaa voivansa vastaanottaa keskuuteensa18 Bulgarian parlamentin tarkkailijaa;

43. vaatii, että Euroopan parlamentin näkemykset olisi edelleen otettava huomioon Bulgarian uudistusten edistymisen seurannassa liittymissopimuksen allekirjoittamisen jälkeen ja ennen harkintaa suojalausekkeisiin turvautumisesta, ja kehottaa tämän vuoksi komissiota raportoimaan asianmukaisesti ja säännöllisesti parlamentille Bulgarian edistymisestä;

*

* *

44. kehottaa puhemiestä välittämään tämän päätöslauselman neuvostolle ja komissiolle sekä jäsenvaltioiden ja Bulgarian tasavallan hallituksille ja parlamenteille.

--------------------------------------------------